Fecko, Martin, poslanec NR SR (2017-09-06):
Ďakujem pekne. Pán predsedajúci, pani ministerka, pán navrhovateľ, kolegyne, kolegovia, vážení hostia, myslím, že to do tej 19.00 hod. zvládneme. Tak ako som sľúbil aj minulý rok, že je to správa vlastne o majetku všetkých našich občanov, lebo Slovenský pozemkový fond vlastne spravuje štátnu pôdu a pôdu nezistených vlastníkov. To znamená, každý občan tam má svoj podiel, tak občania, samozrejme, neradi čítajú hrubé štatistiky, a keď sa im to povie hovoreným slovom, tak možno niekomu sa niečo možnože pripomenie alebo niečo objasní. Takže ja len tak prebehnem lárom-šárom, ako spomínala pani ministerka, bude to aj na internetovej stránke, takže potom si to ľudia kľudne môžu pozrieť. Takže, vážení občania, aby ste boli v obraze, Slovenský pozemkový fond v roku 2016 mal vo svojom vlastníctve 265 682 ha. Nezistených vlastníkov, ktorých tiež, samozrejme, spravuje a zastupuje, je 454 916 ha. To znamená, to je celé portfólio, s ktorým môže nakladať Slovenský pozemkový fond vo svojom štatúte, ktorý má, ako má nakladať s pôdou. Samozrejme, že táto pôda je dynamická, hlavne u tých nezistených vlastníkov, kde sa po dokončovaní ROEP-ov alebo pozemkových úprav vlastníctvo stáva známym, a tým pádom odbúda tam časť pozemkov. Niečo, samozrejme, sa aj do vlastníctva dostáva naspäť. Máme neukončených 25 ROEP-iek podľa všetkého, ako to tam bolo konštatované. A čo sa týka pozemkových úprav, 376 území ukončených, 68 rozpracovaných. To znamená, prakticky v takýchto cifrách sa pohybujeme. Čo sa týka mňa, tak to zaujalo, samozrejme, aj počet pracovníkov, lebo niekto vie, niekto nevie, koľko má Slovenský pozemkový fond. Takže to, čo nespomenula pani ministerka, doplním ju. Slovenský pozemkový fond má 260 pracovníkov. Priemerný mesačný plat, aj to je tam uvedené, 1 270, aby sme boli v obraze, že o čom tu kráčí. Bolo podaných na fond v roku 2016 60 sťažností, z toho bolo 36 ohodnotených ako neopodstatnených. A v 3 089 súdnych sporoch v 37 prípadoch bol Slovenský pozemkový fond ako žalobca a zvyšok ako žalovaný. 520 sporov bolo ukončených, aby ste boli v obraze aj z tejto štatistiky, čo sa tam hovorí. Ďalej mňa veľmi zaujíma pri týchto štatistikách z fondu, hlavne koľko odpredá, koľko dá súhlasu na vydržanie, lebo vydržanie to je zvláštna kategória, kde sa robilo lárom-šárom, ako prišlo, v 90. rokoch to, no dvaja svedkovia, vyvlastním aj váš, osvedčím aj váš byt, keď je potrebné. Takže aby sme boli v obraze, Slovenský pozemkový fond, samozrejme, sa tiež musí vyjadrovať ku týmto vydržiačkám cez Notársky poriadok podľa § 63 ods. 1 toho poriadku. Takže v roku 2016, vážení občania a kolegovia, 281 vyjadrení dal, z toho iba 10 bolo súhlasných, aby ste boli v obraze. To znamená, drží líniu, že nedáva lážom-plážom, a tých desať súhlasov znamenalo vydržanie o výmere 1,2 hektára v rámci Slovenskej republiky, aby sme boli aj v tomto v obraze. Ďalej mňa veľmi zaujíma, koľko predá, jak som spomínal, pretože rozpredať pôdu ako v Poľsku alebo v Česku, tak to je raz-dva, hej, to neni problém štátu. Len my ešte nemáme splnené domáce úlohy pre našich občanov, teda z štátnej pôdy reštitúcie, záhradkárske osady, ochrana prírody, proste tam ešte máme. Takže Slovenský pozemkový fond v roku 2016 podľa jeho správy v roku predal fyzickým a právnickým osobám plochu z vlastníctva štátu vo výmere 162,8 hektára, aby ste boli v obraze. Takže zhruba, pani ministerka, korešponduje to, keby ste boli, že okolo tých 300-500, to bol strop a okolo tých 200 sa to tam pohybovalo. Takže som rád, že aj nové vedenie sa drží tohto limitu, lebo hovorím a budem stále prízvukovať, že musíte si tie domáce úlohy udržať, lebo sa pokúsime ukončiť reštitúcie a tie záhradkárske osady a ďalšie veci, lebo tam je veľký nápor na tú štátnu pôdu, aby sme to zvládli. A ešte jedno. Z tých reštitúcií, čo bolo spomínaných, takže celkove už Slovenský pozemkový fond vydal rozhodnutia o 29 527 prípadov, v roku 2016 to bolo 624 rozhodnutí reštitučných a úplne vybavených je zhruba 21 262. To znamená zhruba 72 % z celkového objemu reštitučných konaní, ktoré je na fonde. Samozrejme, sú tu ešte aj ďalšie nejaké tie údaje. Spomeniem napríklad, že koľko sme odovzdali. Teda odovzdali, odovzdal, áno, fond našu pôdu odovzdal do vlastníctva obcí a VÚC. Bolo to zhruba 200 právnych aktov a išla výmera zhruba 61,5 ha pôdy. Ako bolo spomenuté, hospodársky výsledok bol kladný, 4,14 mil., s tým, že bola ponechaná rezerva vo výške 9,4 mil. eur na tie rôzne súdne spory, a všetko, čo tam bude okolo toho, vymáhanie. A zároveň 1,5 mil. bol účelovo viazaný z tohto jeho výsledku na riešenie projektov pozemkových úprav. Takže to bola tiež jedna kategória, ktorá hovorí o tom, že tie projekty pozemkových úprav predsa len nejakú prioritu aj v tomto našom nejakom rozpočte, či už fondu, alebo štátu, môžu nájsť a môžu z toho čerpať, lebo to, myslím, že má zmysel. A ja by som bol najradšej, keby sa peniaze vyprodukované poľnohospodárom vracali poľnohospodárom, že by to neišli kade-tade, a myslím si, že to by, a lesákom, teda, samozrejme, lebo aj lesný tento máme pod sebou. Takže asi v takomto duchu. Samozrejme, je kvantum ešte vecí týkajúcich sa prenájmu, vydržania a ďalších vecí. Je to štatistika podľa mňa v zmysle tých predošlých, ktoré tu boli. Takže je tam dosť podrobná, a keď chcete konkrétne okresy, tak proste môžete tam pozrieť tie regionálne odbory. Takže myslím si, že kto má chuť a záujem, nech sa páči, ja som z nej vyčítal dosť a myslím si, že trend, ktorý je zatiaľ nahodený podľa tejto správy, by mohol pokračovať aj ďalej, aby sme ten náš majetok, našich občanov, nerozpredali iba tak, že povieme hup, a už ho nemáme. Lebo domáca úloha potom, ktorá nám ostane, tak bude veľmi ťažká. A ja budem apelovať stále, aby sme tých neznámych vlastníkov, ktorí ste trošku mimo misu už teraz, aby sme tých neznámych vlastníkov urobili známymi. A urobme ich tak, že dáme do pracovnej náplne nejakého úradu štátneho, že bude lustrovať rodokmeň, lebo štát spôsobil, že máme neznámych vlastníkov. Lebo po ’48. roku sa nemohlo dediť, poľnohospodárska a lesná pôda, a zrazu zisťujeme po 40 rokoch, však my nevieme, kto je vlastne tam vlastník. Takže, vážení, to je ďalšia naša úloha, ktorú by sme mali zvládnuť, a mne je to to jedno, či to dajú modrí, bieli, fialoví, ale mali by sme tých ľudí. A potom sa povie fér občanom Slovenskej republiky, áno, vláda zabezpečila lustráciu vášho rodokmeňu a potom tie podmienky tam už určíme, že bude mať do dvesto metrov, tak dobre, daruje štátu, OK, lebo niekedy to dedičské konanie je drahšie ako tá pôda, ktorá sa tam nájde. Takže to musíme všetko zvážiť. Ale to hovorím, už sa opakujem, ale myslím si, že tak by to malo byť. Takže ďakujem veľmi pekne za túto správu a držím palce novému vedeniu Slovenského pozemkového fondu a dúfam, že sa nebudeme za nich hanbiť a že budeme môcť skonštatovať, že Slovenský pozemkový fond sa stará o pôdu našich občanov, a tak aj o našu pôdu tak, ako sa má starať. Ďakujem pekne. Žime tak, aby bolo aj chleba, aj neba. Ďakujem pekne.